ปตท.สผ.กำไรกระฉูด133%
ปตท.สผ.ฟาดกำไรสุทธิ  17,526 ล้านบาทพุ่งขึ้น 133% ส่วนผลงาน 9 เดือน กำไรสุทธิ 43,547 ล้านบาท เพิ่มขึ้น 47.12%
25 ต.ค. 2555

ปตท.สผ.ฟาดกำไรสุทธิ  17,526 ล้านบาทพุ่งขึ้น 133% ส่วนผลงาน 9 เดือน กำไรสุทธิ 43,547 ล้านบาท เพิ่มขึ้น 47.12%
บริษัท ปตท. สำรวจและผลิตปิโตรเลียม หรือ ปตท.สผ.( PTTEP) มีผลกำไรสุทธิ 17,526 ล้านบาทพุ่งขึ้น 133% เทียบกับช่วงเดียวกันปีก่อนกำไรสุทธิ7,449 ล้านบาท ส่วนผลงาน 9 เดือนปีนี้ กำไรสุทธิ 43,547 ล้านบาท เพิ่มขึ้น 47.12% จากกำไรสุทธิ 29,598 ล้านบาทในช่วงเดียวกันปีก่อน ขณะที่กำไรสุทธิต่อหุ้น 5.28 บาทสูงกว่าที่คาดการณ์ไว้และน่าจะสนับสนุนให้ราคาหุ้นวันนี้ปรับตัวขึ้นได้ ส่งผลดีต่อเนื่องถึงหุ้นพลังงาน โดยเฉพาะบริษัทปตท.(PTT)ที่ถือหุ้นใหญ่ปตท.สผ.สูงถึง65% 
นายเทวินทร์ วงศ์วานิช ประธานเจ้าหน้าที่บริหารและกรรมการผู้จัดการใหญ่ ปตท.สผ. เปิดเผยว่า ไตรมาส 3 บริษัทฯ และบริษัทย่อยมีกำไรสุทธิ 558 ล้านเหรียญสหรัฐ เทียบกับกำไรสุทธิ 250 ล้านเหรียญสหรัฐเพิ่มขึ้น 45 ล้านเหรียญสหรัฐ หรือ คิดเป็น 10% เมื่อเปรียบเทียบกับไตรมาส 2 ที่มีกำไรจากการดำเนินงานปกติที่ 461 ล้านเหรียญสหรัฐ โดยเป็นกำไรจากการดำเนินงานตามปกติจำนวน 506 ล้านเหรียญสหรัฐ และกำไรจากรายการ Non-Recurring จำนวน 52 ล้านเหรียญสหรัฐ 
ทั้งนี้ รายได้รวมของบริษัทในไตรมาส 3 มีทั้งสิ้น 1,820 ล้านเหรียญสหรัฐ  เพิ่มขึ้น 398 ล้านเหรียญสหรัฐ หรือ 28% เมื่อเทียบกับไตรมาส 3/54 ซึ่งมีรายได้รวม 1,422 ล้านเหรียญสหรัฐ  เทียบเท่า 42,837 ล้านบาท และ เมื่อเปรียบเทียบกับไตรมาสก่อนจานวน 1,667 ล้านเหรียญสหรัฐ เทียบเท่า 52,164 ล้านบาท เพิ่มขึ้น 153 ล้านเหรียญสหรัฐ หรือ 9%
"ส่วนใหญ่เป็นผลจากรายได้จากการขายที่เพิ่มขึ้น เนื่องจากราคาขายผลิตภัณฑ์เฉลี่ยที่เป็นเงินดอลลาร์ของไตรมาส 3/55 เพิ่มขึ้นเป็น 64 เหรียญสหรัฐต่อบาร์เรล เทียบกับราคาของไตรมาสเดียวกันของปีก่อนที่ 55.37 เหรียญสหรัฐ" นายเทวินทร์กล่าว 
บริษัทและบริษัทย่อย มีค่าใช้จ่ายรวมทั้งสิ้น 967 ล้านเหรียญสหรัฐ เทียบเท่า 30,290 ล้านบาท เพิ่มขึ้น 35 ล้านเหรียญสหรัฐ หรือ 4% เมื่อเทียบกับไตรมาสเดียวกันของปีก่อน ซึ่งมีค่าใช้จ่ายรวม 932 ล้านเหรียญสหรัฐ เทียบเท่า 28,141 ล้านบาท
ส่วนผลการดำเนินงานงวด9เดือนปีนี้ บริษัทฯ และบริษัทย่อย มีรายได้รวมทั้งสิ้น 5,081 ล้านเหรียญสหรัฐ เทียบเท่า 158,617 ล้านบาท มีค่าใช้จ่ายรวมทั้งสิ้น 2,712 ล้านเหรียญสหรัฐเทียบเท่า 84,688 ล้านบาท 
สำหรับฐานะการเงินของบริษัทฯ และบริษัทย่อย ณ วันที่ 30 ก.ย.2555 มีสินทรัพย์รวมทั้งสิ้น 17,258 ล้านเหรียญสหรัฐ เทียบเท่า 532,061 ล้านบาท มีหนี้สินรวม 9,975 ล้านเหรียญสหรัฐ เทียบเท่า 307,527 ล้านบาท และมีส่วนของผู้ถือหุ้นรวม 7,283 ล้านเหรียญสหรัฐ เทียบเท่า 224,534 ล้านบาท